PTT จ่อเคาะราคา “ไอพีโอ” OR – ร่อนเอกสารผถห.มีสิทธิจองซื้อ
PTT จ่อเคาะราคา “ไอพีโอ” OR – ร่อนเอกสารผถห.มีสิทธิจองซื้อ
13 ม.ค. 2564

บริษัท ปตท. จำกัด (มหาชน) หรือ PTT แจ้งว่า ปตท.จะดำเนินการประกาศช่วงราคาเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (IPO) ของ บริษัท ปตท.น้ำมันและการค้าปลีก จำกัด (มหาชน) หรือ OR เบื้องต้น และกำหนดเวลาจองซื้อให้ทราบภายหลังจากที่แบบแสดงรายการข้อมูลการเสนอขายหลักทรัพย์ และร่างหนังสือชี้ชวนของ OR มีผลใช้บังคับ
สำหรับการเสนอขายหุ้นเพิ่มทุนของ OR ให้แก่ผู้ถือหุ้นของ ปตท. จำนวนไม่เกิน 300 ล้านหุ้น ซึ่งพิจารณาจากผู้ถือหุ้น ปตท. ที่มีถิ่นที่อยู่ในประเทศไทยเท่านั้น กล่าวคือ เป็นผู้ถือหุ้น ปตท. ที่มีที่อยู่จัดส่งเอกสารเฉพาะในประเทศไทยตามข้อมูลที่ปรากฏในสมุดทะเบียนผู้ถือหุ้นของ ปตท. ณ วันที่ 5 มกราคม 2564 (Record Date) (ผู้ถือหุ้นของ ปตท. เฉพาะกลุ่มที่มีสิทธิได้รับจัดสรรหุ้น) มีอัตราการใช้สิทธิ หรือ Pre-emptive Ratio เท่ากับ 95.1997 หุ้นสามัญของ ปตท. ต่อ 1 หุ้นสามัญเพิ่มทุนของ OR
ด้านผู้ถือหุ้นของ ปตท. เฉพาะกลุ่มที่มีสิทธิได้รับจัดสรรหุ้น สามารถจองซื้อเกินกว่าสิทธิ (Oversubscription) ได้ และไม่มีการกำหนดอัตราสูงสุดของการจองซื้อเกินกว่าสิทธิ (Oversubscription without cap of entitled right) โดย ปตท. จะจัดส่งเอกสารแจ้งสิทธิและรายละเอียดการจองซื้อหุ้นสามัญเพิ่มทุนต่อประชาชนทั่วไปเป็นครั้งแรกของ OR ให้แก่ผู้ถือหุ้นของ ปตท. เฉพาะกลุ่มที่มีสิทธิได้รับจัดสรรหุ้น ทางไปรษณีย์ลงทะเบียนต่อไป
 